**รายงานการประชุมคณะผู้บริหารท้องถิ่น/ พนง.ส่วนตำบล/พนง.จ้าง อบต.แกใหญ่/**

**ประจำเดือน กันยายน 2561**

**วันที่ 11 กันยายน 2561 เวลา 14.00 น.**

**ณ อาคารอเนกประสงค์ที่ทำการองค์การบริหารส่วนตำบลแกใหญ่**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**เริ่มประชุมเวลา 14.30 น.**

เมื่อสมาชิกมาครบองค์ประชุมแล้ว นายประกาศิต จันทน์หอม ตำแหน่ง ปลัดองค์การบริหารส่วนตำบล ปฏิบัติหน้าที่ นายกองค์การบริหารส่วนตำบลแกใหญ่ ได้กล่าวเปิดประชุมและดำเนินการตามระเบียบวาระต่างๆ ดังนี้

**ระเบียบวาระที่ 1 - เรื่องประธานแจ้งให้ที่ประชุมทราบ**

นายประกาศิต จันทน์หอม

 (ประธาน) - การส่งหนังสือ ไม่มีคนรับผิดชอบชัดเจนว่าใครมีหน้าที่ส่งหนังสือตามหมู่บ้าน ก็ให้ คุณสมยศเป็นคนส่งหนังสือตามหมู่บ้านถ้าคุณสมยศ ติดภารกิจอื่นก็จะเป็นธุรการของแต่ละกอง

 **ที่ประชุม**ฯ - รับทราบ

**ระเบียบวาระที่ 2** - **เรื่อง รับรองรายงานการประชุมครั้งที่ 8/2561 เมื่อวันที่ 8 สิงหาคม พ.ศ.2561**

นายประกาศิต จันทน์หอม

 (ประธาน) - การรับรองรายงานการประชุมครั้งที่แล้วซึ่งเป็นการประชุมประจำเดือนของข้าราชการ- การรับรองรายงานการประชุมครั้งที่แล้วซึ่งเป็นการประชุมประจำเดือนของข้าราชการพนักงานส่วนตำบล สำเนารายงานการประชุมก็จะผ่าน ผอ.แต่ละกองไปแล้ว ใครมีข้อเสนออย่างไร แก้ไขอย่างไร โต้แย้งหรือแก้ไขจะขอมติในการรับรองรายงานการประชุม ท่านใดเห็นสมควรรับรองรายงานการประชุมครับ

 **ที่ประชุมฯ** - มติที่ประชุมไม่มีข้อโต้แย้งให้ถือว่าที่ประชุมรับรองรายงานการประชุมครั้ง ที่ 8/2561 เมื่อวันที่ 8 สิงหาคม พ.ศ. 2561 ด้วยมติเป็นเอกฉันท์

 **ระเบียบวาระที่ 3** - **เรื่องสืบเนื่องจากการประชุมครั้งที่แล้ว**

นายประกาศิต จันทน์หอม

 (ประธาน) - เรื่องคดีของหมู่ 6 บ้านนาเกา อยู่ระหว่างตรวจสอบได้มอบหมายให้ทางนิติการประสานผู้เชี่ยวชาญทางสำนักงานอัยการ ผลดำเนินการเป็นประการใดทางอำเภอให้รายงานเรื่องดังกล่าวด้วย

- ในช่วงเดือนที่ผ่านมาเรื่องร้องเรียนร้องทุกข์ก็ยังมีมาเป็นห้วงๆ

- เรื่องกิจกรรมของเรา อยากให้กองที่เป็นเจ้าของโครงการแจ้งทุกคนให้เข้าร่วมกิจกรรม

**ระเบียบวาระที่ 4 - เรื่อง มอบนโยบายการปฏิบัติราชการ**

- การมอบหมายการรักษาราชการ ให้กับผู้อำนวยการกองหรือเทียบเท่า รักษาราชการคือการจัดลำดับไว้ในกรณีที่ ปลัด อบต. ไม่อยู่หรือไม่อาจปฏิบัติหน้าที่ได้ ก็ต้องมีผู้รักษาราชการแทน เช่น ตำแหน่งผู้บริหารสูงสุด ตำแหน่งนายกฯมาตรา 61 บอกว่า ในกรณีที่นายก อบต. ไม่อยู่หรือไม่อาจปฏิบัติหน้าที่ได้ ให้รองนายก อบต. ที่นายกจัดลำดับไว้เป็นผู้รักษาราชการแทนหรือรองนายกฯไม่อาจปฏิบัติหน้าที่ได้ให้ปลัดปฏิบัติหน้าที่ราชการแทนตามลำดับ จะต้องจัดลำดับผู้ปฏิบัติราชการแทนปลัด อบต.ในกรณีที่ปลัด อบต.ไม่อยู่ หรือไม่อาจปฏิบัติหน้าที่ได้ ตามที่ผมจัดมา

1. หัวหน้าสำนักปลัด

2. ผู้อำนวยการกองคลัง

3. ผู้อำนวยการกองช่าง

4. ผู้อำนวยการกองการศึกษา

 จะมีข้อสังเกตว่า รักษาราชการแทนลำดับที่ 3,4 จะได้รักษาราชการแทนเมื่อไหร่ ก็คือเมื่อลำดับที่ 1,2 ไม่อยู่ ลำดับที่ 3 รักษาราชการแทนเลย นี่คือกรณีรักษาราชการแทนไม่เกี่ยวกับปฏิบัติราชการแทน เมื่อมอบให้ท่านรักษาราชการแทนก็แค่รักษาราชการแทนทำงานทั่วๆไปของปลัด อบต. ในกรณีที่ปลัด อบต. ไม่อยู่ กรณีปฏิบัติราชการแทนต้องปลัด อบต. มอบหมาย โดยถ้าเป็นนายกฯ มอบหมายให้ปลัด อบต.ปฏิบัติราชการแทนต้องออกเป็นคำสั่ง ถ้านายกฯ ให้รองนายกฯ ต้องมอบอำนาจเป็นหนังสือ ทำเป็นหนังสือมอบอำนาจการปฏิบัติราชการแทน ในกรณีของ อบต.แกใหญ่ เราไม่มีนายก อบต. กฎหมายให้ปลัด อบต. ปฏิบัติหน้าที่นายก อบต. เพราะฉะนั้นผู้ที่รักษาราชการแทนปลัด อบต. ก็คือ ควบกันไปเลย

- เดือนกันยายน เดือนสุดท้ายของปีงบประมาณ การโอนการแก้ไขเปลี่ยนแปลงคำชี้แจงงบประมาณ ก็ยังให้โอกาสอยู่

 - แจ้งกับพนักงานเดือนนี้

1. จะต้องประเมินในการเลื่อนขั้น

2. เรื่องการจ้างพนักงานจ้าง

 - ระเบียบบริหารงานบุคคลมีการเปลี่ยนแปลงจะต้องทำแผนอัตรากำลัง แผนอัตรากำลังที่พวกเราใช้กันมาสิ้นสุดวันที่ 30 กันยายน 2561 แสดงว่าตำแหน่งของพวกเราไม่มีอยู่ในแผน 1 ในปีงบประมาณใหม่ บางแห่งตำแหน่งภารกิจยังไม่หมดสัญญาให้ยกเลิกทั้งหมด ให้ใช้แผน 61 ใหม่ โดยหลักการ มติ ก. ให้ผู้บริหารท้องถิ่นพิจารณาผลการประเมินและต่อสัญญาของปีผ่านๆมาแต่ปีนี้ให้รอมติ ก. ก่อน ก. ประชุมเสร็จแล้วจะแจ้งแนวทางว่าวันไหน วันที่เท่าไหร่

- การลาของพนักงาน มีประกาศไปแล้ว อยากให้พวกเราได้ดูด้วย ติดประกาศข้างหน้า บอกหลักเกณฑ์ไว้ทั้งหมด

 - เรื่องสิทธิสวัสดิการ เงินเดือน ค่าจ้าง หรือเงินค่าตอบแทนอื่น ของสำนักปลัด ทั้งที่เป็นหน้าที่และไม่ใช่หน้าที่ มีสิทธิสวัสดิการ เช่น การทำงานล่วงเวลาต่างๆ ให้เสนอมา ถ้ามีงบประมาณก็จะใช้ไป เพราะว่าเราปฏิบัติตามคำสั่ง ให้ทำรายงานมา สิทธิสวัสดิการที่ทำก็เสนอมา มีงบประมาณเพื่อใช้จ่าย คือมีอยู่ในข้อบัญญัติงบประมาณรายจ่าย ทุกคนควรรู้สวัสดิการของตัวเองโดยเฉพาะทางคุณครู เป็นข้าราชการ ต้องดูว่าตัวเองเบิกได้เท่าไหร่ ไม่เกินเท่าไหร่ ค่าตอบแทนอื่น เงินตกเบิก ที่เราควรรู้

**ที่ประชุมทราบ - รับทราบและถือปฏิบัติ**

**ระเบียบวาระที่ 5 เรื่อง ส่วนราชการใน อบต.**

นายประกาศิต จันทน์หอม

 (ประธาน) - เชิญ หัวหน้าสำนักปลัด

นางสาวรวีวรรณ ภักดีกลาง

 (หัวหน้าสำนักปลัด) - ตามที่ผู้บริหารได้กล่าวถึง เรื่อง การขอรับสิทธิสวัสดิการต่างๆ เมื่อสักครู่ จะขอนำเรียนเพิ่มเติม การขอเสนอรับสิทธิสวัสดิการต่างๆ ไม่ว่าจะเป็นสิทธิใดๆทั้งสิ้น อยากให้ผู้ปฏิบัติทำไปตามขั้นตอนของทางราชการ ก็คือ เสนอขอเป็นบันทึกข้อความผ่านผู้บังคับบัญชาชั้นต้น เมื่อลงความเห็นแล้วก็เสนอผ่านผู้บังคับบัญชาชั้นสูงและต่อไปยังผู้บริหาร หลังจากที่ท่านอนุมัติแล้ว การพิมพ์คำสั่งเป็นหน้าที่ของผู้ที่ดูและสวัสดิการก็คือ นักทรัพย์ฯ ไม่ใช่ว่าท่านพิมพ์เอง ก็ขอทำความเข้าใจบทบาทหน้าที่ตนเองด้วยรวมถึงการพิมพ์คำสั่งหรือการขออนุญาตไปราชการเพื่อขออบรมต่างๆ อยากจะให้ทำเป็นขั้นตอนของทางราชการ ขอบคุณค่ะ

นายประกาศิต จันทน์หอม

 (ประธาน) - ให้เราปฏิบัติตามหัวหน้าสำนักปลัดเสนอ

 - หนังสือรับรองเงินเดือน มอบทางนักทรัพย์ฯ ต่อไปขอเชิญกองคลัง

นางนนทวรรณ สามารถ

 (ผู้อำนวยการกองคลัง) - สำหรับกองคลังมีเรื่องเกี่ยวกับปลายปีงบประมาณ อยากจะฝากทุกกองที่มีงาน เอกสารหรือสวัสดิการต่างๆ ที่เกี่ยวข้องที่เราจะได้รับ งานโครงการต่างๆ ฝากหัวหน้า ผอ.กองทุกกองให้เร่งดำเนินการให้เร็วด้วย เนื่องจากว่าตั้งแต่วันที่ 23 สิงหาคม ที่ผ่านมา ได้มีประกาศใช้ระเบียบพัสดุใหม่ ปี 60 ฝากหัวหน้า ผอ.กองทุกกองที่เกี่ยวข้องกับงานตรงนี้ช่วยกันศึกษาระเบียบพัสดุใหม่ด้วย สำหรับกองคลังมีแค่นี้ค่ะ

นายประกาศิต จันทน์หอม

 (ประธาน) - จากนี้ไป 3 เดือน จนกว่าจะสิ้นปี พ.ศ. ทางกองคลังต้องตรวจสอบทั้งหมด มีกฎหมายบอกไว้ว่า การปิดงบ ปิดบัญชี ต้องให้แล้วเสร็จภายในกำหนดระยะเวลา มีกฎหมายกำหนดกรอบของเขา

 - งานไฟฟ้า ทาง ส.อบต. อาสาจะซ่อมให้ก็ขอเป็นอุปกรณ์ มีหมู่ไหนบ้างที่ยัง ไม่ดำเนินการ เชิญงานไฟฟ้า

นางสาวสุนิศา กะรัมย์

 (ผู้ช่วยนายช่างไฟฟ้า) - ตอนนี้กำลังดำเนินการทีละหมู่บ้านค่ะ

 นายประกาศิต จันทน์หอม

 (ประธาน) - ที่ ส.อบต. เขาเอาอุปกรณ์ไป เขาเอาไปแก้ไขเองใช่ไหม เราไปด้วยไหม

นางสาวสุนิศา กะรัมย์

 (ผู้ช่วยนายช่างไฟฟ้า) - ให้คุณฉลองชัยไปด้วยค่ะ

นายประกาศิต จันทน์หอม

 (ประธาน) - มีปัญหาอุปสรรคอย่างไรก็แจ้ง ผอ. ให้ทราบ

**ที่ประชุมทราบ - รับทราบและถือปฏิบัติ**

**ระเบียบวาระที่ 6 - เรื่องอื่นๆ**

**- ไม่มี**

**ปิดการประชุม - 16.00 น.**

 (นางสาวไพรรัฐ ถือกล้า)

 ตำแหน่ง ผู้ช่วยเจ้าพนักงานธุรการ

 ผู้บันทึกรายงายการประชุม

 ( นายประกาศิต จันทน์หอม )

 ปลัดองค์การบริหารส่วนตำบล ปฏิบัติหน้าที่

 นายกองค์การบริหารส่วนตำบลแกใหญ่

 ผู้ตรวจรายงานการประชุม